१८ औं एसियाली खेलकुद : टिसा र निमाको प्रदर्शन सुधार
१८ औं एसियाली खेलकुदमा चीनले दोस्रो दिन सोमबार पनि आफ्नो वर्चस्व कायमै राखिरहेको छ । नेपाली खेलाडी भने पदक नजिक पुुग्न सकिराखेका छैनन् । चीन १३ स्वर्णपदक जितेर पदक तालिकामा अगाडि छ । जापान चार स्वर्णसहित दोस्रोमा छ ।
जकार्ता, इन्डोनेसिया — १८ औं एसियाली खेलकुदमा चीनले दोस्रो दिन सोमबार पनि आफ्नो वर्चस्व कायमै राखिरहेको छ । नेपाली खेलाडी भने पदक नजिक पुुग्न सकिराखेका छैनन् । चीन १३ स्वर्णपदक जितेर पदक तालिकामा अगाडि छ । जापान चार स्वर्णसहित दोस्रोमा छ ।आयोजक इन्डोनेसिया र दक्षिण कोरियाले ४–४ स्वर्ण जितेका छन् । आयोजकको सुुरुआती तीन स्वर्ण महिला खेलाडीले जितेका हुन् ।नेपालका लागि सोमबार पौडीकी टिसा शाक्य, उसुुकी निमा घर्तीमगरले आफ्नो प्रदर्शनमा निकै सुधार गरेका छन् भने टेनिसमा राणा दिदीबहिनी मायांका र माहिकाले एउटा जित नतिजा निकालेका छन् । तेक्वान्दोका सागर गुुभाजुले एकमा जिते पनि अगाडिको यात्रा बढाउन सकेनन् ।जेबीके स्टेडियमस्थित एक्वाटिक सेन्टमार सोमबार पौडीवाज टिसाले महिला १०० मिटर फ्रिस्टाइलको व्यक्तिगत प्रदर्शनमा सुधार गरेकी हुुन् । बिहानी प्रतिस्पर्धामा टिसाले १ मिनेट ०३.९६ सेकेन्डमा दूरी पार गरिन् ।हिट ४ मा प्रतिस्पर्धा गरेकी उनी पुछारमा रहिन् । उनको यसअघि व्यक्तिगत प्रदर्शन भने १ मिनेट ०७.२५ सेकेन्डको थियो । टिसाले आफ्नो लक्ष्य व्यक्तिगत प्रदर्शन सुधार्नु रहेकामा त्यसलाई पूरा गर्दा खुसी लागेको बताइन् । उनले भनिन्, ‘एसियाडमा मेरो लक्ष्य व्यक्तिगत प्रदर्शनमा राम्रो गर्नु थियो । त्यसलाई सुुधारेको छु । खुसी लागेको छ ।’यस इभेन्टको राष्ट्रिय कीर्तिमान भने चर्चित खेलाडी गौरिका सिंहको नाममा छ । गौरिकाको नाममा १ मिनेट ००.७९ सेकेन्डको राष्ट्रिय कीर्तिमान छ । सोमबार गौरिकाले १ मिनेट ००.८२ सेकेन्डमा दूरी पार गरिन् ।नेपाली स्विमरद्वय गौरिका सिंह र टिसा शाक्य खेलपछि ।१२ औं दक्षिण एसियाली खेलकुदमा एक रजत र तीन कांस्यपदक जितेकी गौरिकाले हिट २ मा प्रतिस्पर्धा गरेकी थिइन् । जहाँ उनले मंगोलिया र माल्दिभ्सका खेलाडीलाई पछाडि पार्दै छैटौं स्थान ओगटिन् । २७ खेलाडी प्रतिस्पर्धा गर्दा गौरिका १८ औं र टिसा शाक्य २२ औं स्थानमा रहे ।रियो ओलम्पिकमा कान्छी खेलाडी बनेर विश्वको ध्यान केन्द्रित गरेकी गौरिकाले १२ औं सागमा २०० मिटर मिड्लेमा रजत, १०० मिटर ब्याकस्ट्रोक, २०० मिटर ब्याकस्ट्रोक र ४०० मिटर फ्रिस्टाइलमा कांस्यपदक जितेकी थिइन् ।किशोरी कीर्तिमानी पौडीवाज गौरिकाले जुनसुकै अन्तर्राष्ट्रिय प्रतियोगिताको सुरुआतमा गाह्रो हुने बताइन् । उनी आफ्नो प्रदर्शनबाट भने सन्तुष्टि थिइन् । पहिलो एसियाड खेलिरहेकी गौरिकाले भनिन्, ‘ठूलो प्रतियोगिताको सुरुआत जहिल्यै कठिन हुन्छ । तर आजको प्रदर्शनबाट खुसी छु । बाँकी इभेन्टमा राम्रो गर्ने अपेक्षा छ ।’ उनले ५० र २०० मिटर फ्रिस्टाइलमा प्रतिस्पर्धा गर्न बाँकी छ । २०० मिटर फ्रिस्टाइल आफ्नो मनपर्ने विधा रहेकाले त्यसमा राम्रो गर्ने गौरिकाको लक्ष्य छ । यसको राष्ट्रिय कीर्तिमान पनि उनकै नाममा छ । जुन २ मिनेट १४.५९ सेकेन्डमा दूूरी पार गर्दै राष्ट्रिय कीर्तिमान बनाएकी थिइन् ।सुटिङ पालेम्बाङमा जारी सुटिङमा सोमबार प्रतिस्पर्धा गरेका तीनै खेलाडीले ओलम्पिक छनोटका लागि आवश्यक अंक पूरा गर्ने गरी प्रदर्शन गरेका छन् । १० मिटर एयर राइफलको महिलातर्फ प्रतिस्पर्धा गरेका कल्पना परियारले ५९४.४ र सुम्मिता नेपालले र ५८७.१ स्कोर गरेका थिए । ६०० पूर्णांकका लागि ४८ खेलाडीले प्रतिस्पर्धा गर्दा उनीहरू ४५ र ४६ औं स्थानमा रहे । एसियाडमा एमक्युएस (न्यूनतम छनोट स्कोर) ५ सय ७० स्कोर पूरा गरेकाले उनले ओलम्पिक सहभागिताका लागि वाइल्ड कार्डलाई आवेदन दिन पाउनेछन् । सुटिङका प्रशिक्षक प्रदीप खातीका अनुसार नेपालका लागि सबै खेलाडीको प्रदर्शन उत्साहजनक रहेको छ ।पुरुष १० मिटर एयर राइफलमा सुसे चौधरीले ५ सय ८१ स्कोर गरेका छन् । ६०० पूर्णांकको इभेन्टमा उनले पहिलो सिरिजमा ९८.४, दोस्रोमा ९४.७, तेस्रोमा ९६.८, चौथोमा ९६.१, पाँचौंमा ९८.९ र छैटौंमा ९९.८ स्कोर गरेका थिए । सुुसेको यो पहिलोपल्ट अन्तर्राष्ट्रिय प्रतियोगितामा सहभागिता हो । ४४ खेलाडीले प्रतिस्पर्धा गर्दा सुसे ४२ औं स्थानमा रहे । उनीभन्दा पछाडि माल्दिभ्स र इस्ट टिमोरका खेलाडी थिए । सन् १९८२ को दिल्ली एसियाडदेखि निरन्तर सहभागिता जनाउँदै आएको सुटिङले यसपालि तीन खेलाडीलाई सहभागी गराएको छ ।उसु सागकी स्वर्ण विजेता निमा घर्तीमगर एसियाडको पदक छेउछाउमा पुग्न नसके पनि आफ्नो प्रदर्शनमा राम्रो गरेकी छन् । महिला थाउलोको नान छ्वान र नान तावमा सहभागिता जनाएकी उनले सागमा स्वर्ण जितेको प्रदर्शन उछिनेकी छन् । निमाले सोमबार नान ताव (खाली हात प्रदर्शन) मा ९.१७ स्कोर गरिन् । जबकि १२ औं सागमा उनले यसमा ८.४६ स्कोर गरेकी थिइन् । अघिल्लो दिन नान छ्वान (तरबारसहित प्रदर्शन) मा उनले ८.७० अंक बटुलेकी थिइन् । दुवैको प्रदर्शनपछि अलराउन्डमा निमाले १७.८७ अंक जोडिन् । भारतमा सम्पन्न सागमा नेपालका लागि पहिलो स्वर्ण जित्दा उनले कुल १६.९१ अंकसाथ स्वर्ण जितेकी थिइन् । एसियाडको उक्त इभेन्टमा १२ खेलाडीले भाग लिँदा निमा ११ औं स्थानमा थिइन् ।त्यस्तै पुरुष थाउलोको नान छ्वानमा युवराज थापाले पनि ८.२२ स्कोर गरेका छन् । तरबारसहितको प्रदर्शनमा उनले दक्षिण एसियाली प्रतिद्वन्द्वी अफगानिस्तानका इब्राहम जम्सेद (७.८७) र पाकिस्तानका मोहम्मद दाउद (६.६५) लाई पछाडि पारेका छन् । २३ खेलाडी प्रतिस्पर्धामा थिए । यसमा चीनका ली जिङदे ९.९५ स्कोरसहित अगाडि छन् ।सागका रजतपदक विजेता युवराजले मंगलबार नान तावमा प्रतिस्पर्धा गर्नेछन् । उसुका मुख्य प्रशिक्षक अमरकुमार थिङले सोमबार निमा र युवराजले पहिलाको तुलनामा राम्रो प्रदर्शन गरेको बताए । उनले भने, ‘दुवै खेलाडीले राम्रो गरेका छन् । ब्यालेन्स, स्ट्रेन्थमा अझ मिहिनेत गर्नुपर्ने खाँचो छ । यतिको प्रदर्शन हुनुु भनेको पनि ठूलै उपलब्धि हो । यसले साग खेलकुदमा राम्रो नतिजा दिन सहयोग गर्नेछ ।’टेनिस महिला डबल्सको राणा दिदीबहिनी मायांका र माहिकाले २–० को सोझो सेटमा जित निकालेका छन् । पालेम्बाङमा जारी टेनिसमा दिदीबहिनीले माल्दिभ्सका अमिनाथ इर्फा महिर र जिना अब्दुल रसिदको जोडीमाथि जित हासिल गरे । उनीहरू ६–४, ६–१ को सोझो सेटमा विजयी हुँदै अन्तिम १६ मा पुुगेका छन् । दिदीबहिनीले अब क्वाटरफाइनल पुग्नका लागि बुधबार जापानी जोडीसँग प्रतिस्पर्धा गर्नेछन् ।पुरुष डबल्समा संरक्षकभूषण वज्राचार्य र अभिषेक बाँस्तोलाको जोडी भारतका सुमित नागल र रामकुमार रामनाथनको जोडीसँग ६–१, ६–१ ले पराजित भए ।तेक्वान्दो एसियाडमा सबैभन्दा सफल खेल दरिएको तेक्वान्दोले दोस्रो दिन तीन खेलाडी प्रतिस्पर्धामा उत्रँदा एक खेलमा जितको नतिजा निकालेको थियो । पुरुष ५८ केजीमुनि तौलमा सागर गुभाजु एक खेल जित्दै अर्को चरण पुगे पनि त्यहाँबाट अगाडि बढ्न सकेनन् ।उनले भुटानका तेन्जिङ दोर्जेलाई ५४–४० अंकले हराएर अन्तिम १६ को स्थान पक्का गरेका थिए । तर क्वाटरफाइनल पुग्न उनका लागि एसियन च्याम्पियनसिपका पदकधारी भियतनामी प्रतिद्वन्द्वी क्युच हुङ बाधक बने । उनले पहिलो राउन्डमा १४ र दोस्रोमा ११ अंक सुम्पिँदा आफूले २ र ३ अंकमात्र बटुलेका थिए ।महिलातर्फ दुवै खेलमा भने नेपाली खेलाडीले हार बेहोरेका छन् । ६७ केजीमुनि तौलमा संगीता बस्याल नेपालीले थोरै अंकले खेल गुमाइन् । उनी फिलिपिनी खेलाडी अर्पोन डार्लेनीसँग २०–१७ अंकले हारिन् । अन्तिम १६ को चरणमा संगीताले पूरै राउन्ड खेलिन् । उनले पहिलोमा ४–७, दोस्रोमा ९–१० र तेस्रोमा ४–३ को स्कोर बनाएकी थिइन् । संगीताले दोस्रो राउन्डमा बडी किकबाट ६ र पञ्चबाट २ अंक बटुल्दै विपक्षीलाई बलियो चुनौती पेस गरेकी थिइन् ।महिला ५३ केजी तौलमा निमा गुरुङ पराजित भइन् । सागकी रजत विजेता उनी प्रिक्वाटरफाइनलमा लेवनानकी एओन लातितियासँग अंकका आधारमा २३–१० ले पराजित भएकी हुन् । सुुरुको दुई राउन्डमा १४–१ ले पछाडि परेकी निमाले तेस्रो राउन्डमा लेवनानीसँग ९–९ को प्रदर्शन गरेकी थिइन् । मंगलबार ओलम्पियन निशा रावलको भेट चिनियाँ पान झाओसँग हुनेछ भने ज्ञानी चुनाराले महिला ५७ केजीमुनि भुटानी किन्झाङ चोडेनसँग खेल्नेछिन् । पुरुष ८० केजीमाथि अनोज पुजाराले कजाकिस्तानका रुस्लान जाप्रोभसँग खेल्नेछन् । तीनै जनाको खेल अन्तिम १६ चरणको हो ।ब्याडमिन्टनका रत्नजित तामाङ चाइनिज ताइपेईविरुद्ध  खेल्दै । तस्बिर : किरण पाण्डेब्याडमिन्टन एक खेल जित्दै मेन्स टिम इभेन्टको क्वाटरफाइनल पुुगेको नेपाली टोली सोमबार सशक्त प्रतिद्वन्द्वी चाइनिज ताइपेईसँग पराजित भएको छ । पाकिस्तानविरुद्ध महत्त्वपूर्ण जित हात पारेको नेपालले ३–० ले सहजै खेल गुमाएको हो । नेपालले तीनवटै खेल गुमाएपछि डबल्स खेल्नुुपरेन । शीर्ष वरीयताका रत्नजित तामाङ तियानचेन चोउसँग २१–१३, २१–१६ ले, दीपेश धामी ताइपेईका वाङ तिजुवेईसँग २१–५, २१–१४ ले, विकास श्रेष्ठ जेनहाओ एचएससँग २१–१०, २१–११ ले पराजित भएका थिए ।साइक्लिङवेस्ट जाभामा भएको माउन्टेन बाइक साइक्लिङ प्रतिस्पर्धा गरेका नेपालका रमेश मगर सातौं स्थानमा रहे । पुरुष डाउनहिलमा उनीसहित १० प्रतिस्पर्धी थिए । उनले २ मिनेट २८.५३८ सेकेन्ड लगाए । पहिलो स्थानमा रहेका आयोजक इन्डोनेसियाका मुखिबले २ मिनेट १६.६८७ सेकेन्डको समय लिएका थिए । महिला डाउनहिलको उपाधि पनि इन्डोनेसियाकै खेलाडीले जितिन् । तिएरा एनदिनी आयोजकका लागि यस एसियाडमा तेस्रो स्वर्ण जित्ने महिला खेलाडी बनिन् । यसअघि उसुु र तेक्वान्दोको पुम्सेमा महिला खेलाडीले स्वर्ण जितेका थिए ।आशा पाराग्लाइडिङमाएसियाडमा पहिलोपल्ट समावेश पाराग्लाइडिङको व्यक्तिगत एक्युरेसीको सुरुआतको दुई चरणको खेल सकिँदा नेपालका विजय गौतम तेस्रो स्थानमा परेका छन् । आयोजक इन्डोनेसियाका मेगावान्तो जाफ्रो अगाडि हुँदा थाइल्यान्डका विटेहाम जिरासाक दोस्रोमा छन् । यो इभेन्ट १० राउन्डसम्म चल्नेछ । बुधबार सकिने इभेन्टमा २९ खेलाडीले प्रतिस्पर्धा गरिरहेका छन् । अर्का नेपाली खेलाडी सुशील गुरुङ भने २५ औं स्थानमा छन् ।उता एक्युरेसीको महिला टिम इभेन्टको दोस्रो चरण समाप्तिमा नेपाल चौथो स्थानमा छ । इन्डोनेसिया पहिलो स्थानमा छ भने दक्षिण कोरिया दोस्रो र थाइल्यान्ड तेस्रो स्थानमा छन् । यो इभेन्टमा ९ राष्ट्र सहभागी छन् ।पुरुष टिम इभेन्टको दुई चरण सकिँदा नेपाल आठौं स्थानमा छ । यो स्पर्धामा पनि इन्डोनेसिया पहिलो स्थानमा छ भने थाइल्यान्ड दोस्रो र चीन तेस्रो स्थानमा छन् । यो इभेन्टमा १५ देशबीच प्रतिस्पर्धा भइरहेको छ । नेपालले पाराग्लाइडिङको क्रसकन्ट्री इभेन्टमा पनि प्रतिस्पर्धा गर्नेछ । पाराग्लाइडिङको प्रतिस्पर्धा वेस्ट जाभाको गुनुङ मासमा भइरहेको छ ।१३ औं सागबारे चासोजकार्ता– दक्षिण एसियाली खेलकुदमा भाग लिने राष्ट्रहरूले १३ औं दक्षिण एसियाली खेलकुद (साग) आयोजनाबारे नेपालको तयारीप्रति गहिरो चासो राखेका छन् । १८ औं एसियाली खेलकुदका इन्डोनेसियामा भाग लिन आएका दक्षिण एसियाली ओलम्पिक काउन्सिलका पदाधिकारीहरूको ‘साइडलाइन’ बैठकमा आयोजनाबारे सदस्य राष्ट्रहरूका प्रतिनिधिहरूले चासो राख्दै छिटोभन्दा छिटो औपचारिक पत्राचार गर्न नेपाललाई दबाब दिएका छन् ।काठमाडौंमा अघिल्लो महिना सम्पन्न काउन्सिलको बैठकले आउँदो मार्च ८ देखि १८ सम्म १३ औं साग नेपालमा गर्ने मिति तोकेको थियो । दक्षिण एसियाली ओलम्पिक काउन्सिल तथा नेपाल ओलम्पिक कमिटीका अध्यक्ष जीवनराम श्रेष्ठले अनौपचारिक बैठकबारे जानकारी गराउँदै नेपाल सरकार र ओलम्पिक कमिटीका तर्फबाट पत्राचार गरेपछि सहभागी सबै देशका सरकारले औपचारिक तयारी थाल्नुपर्ने भएकाले पत्राचार गर्न आग्रह गरेको बताए । तोकिएकै मितिमा प्रतियोगिता गर्न नसकिए सम्पूर्ण खेलाडीमाथि अन्याय हुने श्रेष्ठको भनाइ थियो ।नेपालले दक्षिण एसियाली खेलकुद आयोजना गर्न युवा तथा खेलकुदमन्त्रीको अध्यक्षतामा मूूल आयोजक समिति गठन गरे पनि भौतिक पूर्वाधारलगायत अत्यावश्यक तयारी सुरु गर्न सकेको छैन । नेपालको तयारीप्रति शंका गर्दै श्रीलंकाले प्रतियोगिता गर्न आन्तरिक तयारी गरिरहेकोसमेत बुझिएको छ । प्राविधिक वा प्रशासनिक कारणले नेपालले साग आयोजना गर्न नसके स्वाभाविक रूपले आयोजनाको अधिकार अर्को मुलुुकमा सर्ने अध्यक्ष श्रेष्ठले बताए ।